Deklaracija o proglašenju Federativne narodne republike Jugoslavije
D E K L A R A C I J A

o proglašenju Federativne narodne republike Jugoslavije

   Kroz dvadeset i dvije godine postojanja Jugoslavije prije rata, njeni narodi nisu mogli ostvariti svoje vjekovne težnje: nacionalnu ravnopravnost i socijalnu pravdu. Umjesto ostvarenja njihova bratskog jedinstva - na temeljima ravnopravnosti, ne narodna vladavina jedne hegemonističke klike stvarala je među njima sve dublji jaz i međusobni razdor.

   Takva politika ugnjetavanja pojedinih naroda i njihovoga razjedinjavanja, kao i brutalna politička i socijalna reakcija koju su provodile reakcionarske klike s monarhijom na čelu, oslabila je državu iznutra kao i prema vanjskome svijetu, što je dovelo do katastrofalnih posljedica u vrijeme najezde fašističkih sila, u Jugoslaviji travnja 1941. godine.

   U vrijeme travanjske najezde Njemačke i drugih fašističkih sila na Jugoslaviju, Petar II. Karađorđević nije imao ni sposobnosti ni volje organizirati otpor naroda protiv okupatora, već je pobjegao u inozemstvo, a narode Jugoslavije prepustio njihovoj sudbini.

   Svojim postupcima za vrijeme narodno-oslobodilačke borbe Petar II. Karađorđević oslabio je otpor naroda prema okupatoru. On je svima sredstvima pomagao narodne izdajnike koji su od 1941. neprekidno vodili borbu protiv Narodno-oslobodilačke vojske, odnosno protiv osloboditeljskoga pokreta naroda, a surađivali s okupatorom.

   Narodi Jugoslavije ustali su u borbu protiv fašističkih okupatora i domaćih izdajnika čvrsto riješeni braniti svoju nazavisnost i slobodu, i pridonijeli svoj ures općim naporima ujedinjenih naroda protiv zajedničkoga neprijatelja. U četverogodišnjoj borbi narodi Jugoslavije ostvarili su svoje čvrsto jedinstvo i bratstvo. Oni su krvlju i životima svojih najboljih sinova ne samo pobjedili okupatore i njihove domaće suradnike, nego su i uklonili sve ono što ih je u prošlosti razdvajalo. Oni su čvrsto riješili stvoriti takav unutarnji poredak koji će im omogućiti miran razvoj i ostvarenje bolje i sretnije budućnosti.

   Narodi Jugoslavije uvjerili su se, kako u razdoblju od prvoga do drugoga Svjetskog rata, tako i u samom tijeku četverogodišnje oslobodilačke borbe kako je monarhija bila najveća smetnja stvaranju nove Jugoslavije bratske i demokratske zajednice ravnopravnih naroda. Oni su se uvjerili kako je monarhija glavni krivac i za sve postupke ne narodnih režima i prije rata kao i za ono što su naši narodi morali (ne utvrđene, rukom dopisane riječi) podnašati od domaćih izdajnika koji su bili pomagani od monarhije.

   Na temelju toga i suglasno slobodno izraženoj volji svih naroda Jugoslavije, Ustavotvorna skupština na zajedničkoj sjednici Savezne skupštine i Skupštine naroda riješila je i rješava u ime naroda i na temelju zakonskih odluka obadva doma:

I

   Demokratska Federativna Jugoslavija proglašava se narodnom republikom pod imenom FEDERATIVNA NARODNA REPUBLIKA JUGOSLAVIJA !

   FEDERATIVNA NARODNA REPUBLIKA JUGOSLAVIJA je savezna narodna država republikanskog oblika, zajednica ravnopravnih naroda koji su slobodno izrazili svoju volju ostanka ujedinjenih u Jugoslaviji.

II

   S ovom odlukom konačno se u ime svih naroda Jugoslavije ukida monarhija u Jugoslaviji, a Petar II. Karađorđević, s cijelom dinastijom Karađorđevića, lišava se svih prava koja su njemu i dinastiji Karađorđevića pripadala.

Donijeto u Beogradu

glavnome gradu

Federativne narodne republike Jugoslavije

29. studenoga 1945. godine

U lijevome dijelu lista:

Predsjedništvo Skupštine naroda
Ustavotvorne skupštine

Predsjednik
(jedan potpis)

Dopredsjednici
(dva potpisa)

Tajnici
(tri potpisa)

U desnome redu lista:

Predsjedništvo Savezne skupštine
Ustavotvorne skupštine

Predsjednik
(jedan potpis)

Dopredsjednici
(dva potpisa)

Tajnici
(tri potpisa)

Sve u istoj ravnini.

Pravni propisi socijalističke Jugoslavije